忻師介軒
作者：周紫芝
朝代：宋

paragraphs: 念我昔年少，剛介頗成癖。
多錢嗤守虜，飽飯嘲穀伯。
有口能雌黄，反眼輒青白。
阿奴恃火攻，未必出下策。
一笑當尊拳，僅得貸雞肋。
只今真老大，鬚髯已如戟。
折肱成良醫，忤物知何益。
要令空洞中，下視滄溟窄。
嶢嶢固難全，容容聊自適。
知雌在守雄，外曲當內直。
此理吾已明，師獨未之得。
願言戒覆車，聊用銘子壁。